शादी के कार्ड छप जाने के बाद अंबर ने इनकार कर दिया, धरा उसके नाम का टैटू कैसे मिटाएगी
“इतनी दीवानगी भी ठीक नहीं है धरा। प्यार करो पर पागलपन की हद तक नहीं। पजेसिवनेस है यह।”
मथुरा से दिल्ली लौट रही थी। रास्ते में अमरूद का ठेला दिखा तो कार रोक ली। ठेले से चार कदम की दूरी पर एक स्त्री बैठी थी। उसके माथे, हाथ और पैरों पर टैटू बने हुए थे। उसे ठीक से देखने के लिए मैं उसके पास जाकर खड़ी हो गई। क्या बढ़िया कलाकारी की हुई थी! बहुत सुंदर टैटू बने हुए थे जो उसके दुबले पतले शरीर की खूबसूरती बढ़ा रहे थे।
“क्या बिटिया? गोदना गुदवाओगी? तुम्हारी गोरी कलाइयों पर अच्छा लगेगा।” उसकी आवाज भारी होने के बावजूद कानों को चुभी नहीं।
मैंने हैरत से पूछा, “यू मीन टैटू? मेरा मतलब है टैटू? जैसे आपके हाथ-पैर पर बने हुए हैं?”
“हां गोदना ही अब टैटू बन गया है,” वह हंसी। मैं उसके सामने रखे स्टूल पर बैठ गई। दोपहर थी, पर बादल छाए हुए थे और ठंडी हवा के झोंके से सहला रहे थे
“क्या बनवाओगी? फूल, पत्ती, मोर या कोई और डिजाइन बना दूं?”
“नाम लिखवाना है।” उसकी कलाई पर लिखे नाम की ओर इशारा करते हुए मैंने कहा।
“अच्छा-अच्छा समझ गई। अपने घरवाले का नाम लिखवाना चाहती हो?” वह मुस्कराते हुई बोली।
“नहीं, घरवाला तो नहीं है वह।” मुझे समझ नहीं आ रहा था कि उसे क्या कहूं। पता नहीं समझे या नहीं।
“लगता है दिल दे बैठी हो किसी को? प्यार में हो। तुम्हारे चेहरे पर जो लाली छा गई है वह साफ बता रही है,” उसने जैसे मेरी मुश्किल को आसान करते हुए कहा।
“नाम बताओ?” उसने सुई को स्याही में डुबोते हुए पूछा।
“अंबर।”
“इसका मतलब तो नहीं जानती, पर एकदम अलग-सा है यह नाम,” वह कलाई पर नाम गोदने लगी। मुझे सुई की चुभन महसूस हो रही थी, पर सह लूंगी अंबर के लिए।
‘हां, वह है तो सबसे अलग है,’ मैंने सोचा।
“और बिटिया तुम्हारा नाम क्या है?”
“धरा।”
“तुम्हारा नाम भी लिख दूं क्या उसके साथ ही?”
“नहीं। बस अंबर नाम के आसपास छोटी-छोटी बूटियां बना देना ताकि नाम पर आसानी से नजर न जाए।”
“समझी। सब से छुपा कर रखना चाहती हो अपने प्रेम को। पर बिटिया, प्रेम छिपाने की चीज नहीं है। करो तो डरो मत। मैंने तो अपने मर्द से जब प्रेम किया तो पूरे गांव में ढिंढोरा पीट दिया था। सब के विरोध का डटकर सामना किया था, वरना क्या हो पाता हमारा ब्याह।”
मैं कुछ देर देखती रही थी उसे… मामूली सी सूती साड़ी और गिलट के गहने पहने उस गोदने वाली की छोटी-छोटी आंखों में एक दृढ़ता झलक रही थी। उम्र होगी कोई 40-45 साल, पर सोलह साल की लड़कियां भी शरमा जाएं उसकी गठन देखकर।
“थोड़े दिन बाद उतर तो नहीं जाएगी न स्याही?” मैंने पूछा। सचमुच उसने अंबर का नाम बहुत ही कलात्मक ढंग से लिखा था।
“बिल्कुल पक्की है स्याही। दर्द हो रहा होगा, पर कुछ देर में ठीक हो जाएगा। घर जाकर चाहो तो सरसों के तेल में हल्दी मिलाकर लेप लगा सकती हो। वैसे जब भी नाम देखोगी, चंपा-चमेली के फूलों की तरह खिल उठोगी तुम!”
लौटते हुए उस स्त्री की बातें दिमाग में चक्कर काटती रहीं। अब कौन छिपकर प्यार करता है… बिंदास है उनकी पीढ़ी… वह अंबर से प्यार करती है, सबको पता है यह बात।
“अंबर-धरा का मिलन? कभी सुना तो नहीं? नए जमाने की नई प्रेम कहानी,” उसके फ्रेंड्स छेड़ते हैं।
“हम असंभव को संभव बनाएंगे। तुम लोग जलते रहो चाहे जितना,” मैं और अंबर एक-दूसरे का हाथ थामे कहते। हालांकि उसकी आवाज में ऐसा कहते हुए कोई एक्साइटमेंट नहीं होती थी। कई बार अखरा भी, पर अपना वहम मान मैंने नजरअंदाज कर देती।
बस कुछ महीने और… शादी की तारीख तय हो चुकी है। पापा बिना मुहूर्त के शादी करने के पक्ष में नहीं थे तो सब ने राय दी कि बसंत पंचमी के दिन कर लो। मुहूर्त का कोई चक्कर ही नहीं रहेगा।
कलाई पर अपना नाम देखकर अंबर ने कोई खास खुशी जाहिर नहीं की, न ही दीवानों की तरह उसे चूमा। बोला, “इतनी दीवानगी भी ठीक नहीं है धरा। प्यार करो पर पागलपन की हद तक नहीं। पजेसिवनेस है यह।”
“जैसे मैंने तुम्हें अपने दिल में कैद किया हुआ है, वैसे ही अपनी कलाई पर भी मैं तुम्हारा नाम लिखा लिया। बस यही समझ लो दुनिया और तुम भी जान लो कि मैं तुमसे कितना प्यार करती हूं। तुम क्या मुझे बेतहाशा प्यार नहीं करते हो?” मैंने उसके गाल पर चिकोटी काटते हुए पूछा।
“प्यार का हिसाब-किताब और बहीखाता रखने में मैं विश्वास नहीं करता। जिंदगी को खूबसूरती से जीने में यकीन करता हूं। बस जो अच्छा लगे, जो मन को भाए, उसके साथ वक्त कटे… बस यही फलसफा रखना चाहिए।”
“कभी-कभी तुम्हारी बातें मुझे डरा जाती हैं। तुम्हें तो खुश होना चाहिए अंबर कि मैं तुमसे बेतहाशा प्यार करती हूं।” अंबर की बातें चुभी मुझे।
“ठीक है। करो न प्यार जितना मन हो, पर मुझे लगता है कि प्यार में स्वार्थी होना भी जरूरी होता है थोड़ा बहुत। मैं तो कहूंगा बहुत सारा प्यार अपने लिए भी रखना चाहिए। सारा का सारा प्यार दूसरे पर लुटा दो और खुद खाली हो जाओ। ठीक नहीं लगता। अपने आप से प्यार करने के लिए ढेर सारा प्यार अपने पास बचा कर रखना चाहिए। सेल्फिश होना गलत नहीं मानता मैं।”
उस दिन जब मैं घर लौटी तो लगा भीतर जो प्रेम की लौ जलाई हुई है, वह कांप रही है।
आखिर क्या कहना चाहता था अंबर? कितना प्रेम दो, कितना अपने पास रखो… इसे कैसे मापा जा सकता है? प्यार करते हैं तो पूरी तरह से करेंगे ना, चाहे उसके लिए खुद को ही क्यों न खाली करना पड़े!
कुछ दिन तक हमारी बात नहीं हुई, न मिले, न मैसेज किया। मुझे लगा था कि अंबर ने जो कहा था उसके बाद वह समझ गया होगा कि मैं कितना आहत हुई हूं। शायद मुझे मनाएगा। मन बेचैन होता तो कलाई पर लिखे उसके नाम को देख लेती, उसे चूम लेती। मन में टीस उठती कि क्या मेरे प्यार को अंबर समझता नहीं है, उसकी कद्र नहीं करता?
पापा ने शादी के कार्ड का सैंपल अंबर को व्हाट्सएप पर भेजा। हालांकि कोई जरूरत नहीं थी। आखिर यह कार्ड हमारी तरफ से छप रहा था, उसमें अंबर की राय की कोई जरूरत थी भी नहीं। पर पापा चाहते थे कि अंबर उनकी इस खुशी का भी हिस्सा बने। उनकी इकलौती बेटी की शादी का कार्ड भी अनोखा होना चाहिए।
“अभी कार्ड छपने के लिए मत भेजिएगा,” उसका मैसेज आया पापा के पास।
“झगड़ा हुआ है तुम्हारा उसके साथ क्या? बहुत दिनों से घर भी नहीं आया?” मां के स्वर में चिंता थी।
“नहीं।” मैं अपने कमरे में आ गई। क्या बताती कि उसे मेरा ज्यादा प्यार करना अखरता है। इस तरह मेरा ही मजाक बन जाता।
दो दिन बाद अंबर का मैसेज आया, “मैं अभी शादी करने के लिए तैयार नहीं हूं। थोड़ा रुक जाते हैं या…”
अच्छा ही था कि उसने अधूरा ही छोड़ दिया था मैसेज!
कलाई पर लिखे उसके नाम को मिटाने के लिए क्या-क्या नहीं किया मैंने। पत्थर से रगड़-रगड़ कर छलनी कर ली कलाई। घाव बन गए। पक्की स्याही से गोदा था। ये घाव तो भर जाएंगे, पर मन तो रिसता ही रहेगा उम्र भर…
क्या सच में अंबर और धरा का मिलन नहीं हो सकता?
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें